‘Bulls/Stormers-derby altyd spesiaal’Ter illustrasie. Foto: GB Jordaan. Conrad Breytenbach sal altyd ŉ sagte plekkie in sy hart vir ŉ rugbywedstryd tussen die Bulls en die Stormers hê. Hoe dan anders – die voormalige Bloubulskrumskakel het in 1998 die openingsdrie van die Curriebeker-eindstryd teen die Westelike Provinsie op Loftus Versfeld gedruk. En met die Bulls wat volgende Saterdag op die einste Loftus teen die Stormers in ŉ Verenigde Rugbykampioenskap kragte meet, meen hy dat die tweestryd nog onder die topderby-wedstryde tel, ongeag die toernooi. “Dit is Suid-Afrika se twee voorste spanne op die VRK-punteleer en wat my betref, is dit die vertoonvenster van plaaslike rugby,” het Breytenbach vir Maroela Media gesê. Tog sukkel die Bulls deesdae so ŉ bietjie. Hulle het lelik weg van die huis teen Lyon en Scarlets verloor, terwyl hulle sedert 10 Desember nog net twee keer in sewe probeerslae aan die wenkant was. Loftus Versfeld. Foto: GB Jordaan. “Dit was ŉ bitter moeilike toer vir die Bulls en hulle was vir seker nie op hul beste nie. Onbekende toestande [sneeu het byvoorbeeld soos ŉ wit kombers op Lyon se rugbyveld gelê] en verloorrugby gee vir geen span ŉ selfvertrouehupstoot nie, terwyl dit ook nie help as al die toeskouers vir die ander span skreeu nie.” Maar as daar een plek is waar die Bulls weer op die wenpad kan kom, dan is dit op Fort Loftus. “Om op Loftus te speel sal die spelers rustig maak en hulle weer vertroue in hulself en hul vermoëns gee. Net wen sal jou mojo vinnig vir jou teruggee.” Tog gaan die Kapenaars glad nie dinge vir hulle maklik maak nie. “Die Stormers speel tans baie goeie rugby en hul spel draai beslis om ŉ paar spilpunte. As [Manie] Libbok nie daar is nie, dan is Clayton Blommetjies of Damian Willemse op nommer tien. Terselfdertyd is hul senters rotsvas en hulle breek die lyn met finesse op die aanval, terwyl hul blitsige agterste driehoek ongetwyfeld een van hul sterk punte is.” Volgens Breytenbach beskik die Bulls oor net soveel agterlyntalent, maar hulle word nie altyd vir die volle wedstryd benut nie. Dan sal die Pretorianers hul storie op verdediging moet ken; die Stormers mag nie ruimte gegun word om met die bal te baljaar nie. Conrad Breytenbach druk die openingsdrie van die 1998 Curriebekerfinaal tussen die Blou Bulle en die WP op Loftus Versfeld. Foto: Verskaf. Maar op ŉ meer persoonlike noot – was daardie 1998-drie meer spesiaal omdat dit teen die Streeptruie was? “Absoluut. As kind het ek altyd daarvan gedroom om vir die Bulle teen die WP te speel en ek glo dat die oudspelers, tradisie en geskiedenis tot die algehele gevoel van prestige rondom die wedstryd bydra. Ek dink dit is wat rugby so ŉ ongelooflike spel maak – jy vergeet nie sommer nie en jy wens jy kan dit nog vir oulaas weer doen.” Charl Marais, die voormalige WP- en Springbokhaker, het in dieselfde wedstryd ŉ drie gedruk. “Ek trek altyd sy been en sê vir hom dat almal nog van my drie praat, maar omdat hy ŉ voorspeler is, sukkel mense om sy poging te onthou. Hy het egter altyd ŉ goeie antwoord gereed en ons is groot vriende.”